
KS' innspill til energi- og miljøkomiteen statsbudsjettet 2026
[bookmark: Start]Kommunene og fylkene står i en mer krevende økonomisk situasjon enn på mange år. Denne situasjonen påvirker handlingsrommet både for tjenestene kommunene skal produsere og kollektivtrafikken i fylkene, i tillegg til de andre oppgavene kommunene har i å drifte bygg og infrastruktur og i arbeidet med å planlegge og utvikle lokalsamfunnet. 

Kommunene og fylkeskommunene er helt sentrale for gjennomføringen av mange klimatiltak. De skal samtidig bidra til å omstille Norge til et lavutslippssamfunn der også kostnadene for å håndtere et klima i endring er økende. En bedre kommuneøkonomi enn det det legges opp til i budsjettforslaget er nødvendig for at kommunene skal kunne fortsette å ha en aktiv rolle i den grønne omstillingen. 

Regjeringen har løftet klima og miljøfeltet høyt gjennom «historisk satsing på natur», «Samfunnsoppdrag for sirkulærøkonomi» og ambisiøse klimamål, men vi ser få spor av dette i forslaget til statsbudsjett. 

Virkemidlene for å nå målene må styrkes, ikke svekkes
Norge når ikke klimamålene uten ytterligere nasjonal virkemiddelbruk. Grønn bok viser at det anslåtte gapet mellom kutt og mål for 2030 i ikke-kvotepliktig sektor, er mer enn doblet fra i fjor til i år, fra 5,4 millioner tonn til 13,3 millioner tonn. Dette gir et betydelig behov for å trappe opp den nasjonale virkemiddelbruken.  
Statsbudsjettet som foreslås for 2026 viser at regjeringen velger motsatt strategi med kutt på en rekke poster i ulike departementer knyttet til forskning, teknologiutvikling og innovasjon som gir klimaeffekt. Dette gjelder Enova, regional- og distriktsutvikling, Innovasjon Norge, LUP Leverandørutviklingsprogrammet og ulike miljøteknologisatsinger.
De foreslåtte kuttene vil forsinke og redusere mulighetene til å få gjennomført nødvendige utslippsreduksjoner i mange sektorer, ikke minst i kommuner og fylkeskommuner. 
KS har særlig merket seg følgende:
Klimasats er vedtatt videreført fram til 2030. Det skaper forutsigbarhet. Bevilgningen er likevel foreslått redusert med 22,6 millioner fra 2025, og ubrukte midler kan ikke lenger reinvesteres. Totalt omsøkte midler i 2025 var 298 millioner kroner, og det ble tildelt 108 millioner. Mange gode prosjekter som bidrar både til at Norge når sine klimamål og til omstilling blir altså ikke gjennomført. Tiltakene som er kvantifisert i Klimasats har en pris på rundt 2000 kroner pr tonn. Til sammenligning koster biodrivstoff, som ikke har omstillingseffekt, opptil 6500 kroner pr tonn.

Behovet for økt tiltaksgjennomføring i Norge tilsier derfor at bevilgningen til Klimasats økes og at ubrukte midler i ordningen kan reinvesteres. Regjeringen har for øvrig trukket fram Klimasats i innmeldingen av Norges nye klimamål til FN. Det bør også tilsi at det legges vekt på dette virkemiddelet.
Husbankens midler til energieffektiviseringstiltak i kommunale boliger er foreslått redusert fra 450 til 300 millioner for 2026. Dette vil svekke kommunenes mulighet til å gjennomføre tiltak med dokumentert effekt. Å få ned energibruken i eksisterende bygg er rimelige tiltak med flere positive effekter. Med  et uutnyttet potensial for energieffektivisering i kommunale bygg bør ordningen derfor opprettholdes på samme nivåsom i 2025. 

Kommunene har et betydelig behov for å lage planer for naturmangfold, gjennomføre planvask, lokale naturmangfoldstiltak og tiltak for arealnøytralitet. Foreslått bevilgning til Natursats er redusert med 3,4 mill. kroner. Miljødirektoratet fikk til sammen 309 søknader om tilskudd i 2024.  127 søknader ble avslått.  Dette tilsier at bevilgningen opprettholdes.
Regjeringens vedtatte samfunnsoppdrag for sirkulærøkonomi har som mål at i 2035 skal Norge ha oppnådd en betydelig økning i ombruk, reparasjon og deling av knappe ressurser. For at samfunnsoppdraget og den regionale satsingen på grønn industriutvikling skal lykkes, må det tilføres betydelig mer ressurser, enn det foreslåtte beløpet på 4,6 millioner kroner.
Statlig medfinansiering er nødvendig for å håndtere VA-utfordringene
Sett i lys av kommunenes anstrengte økonomiske situasjon, samt høye rente- og byggekostnader, er det krevende for kommunene å få gjennomført nødvendige utbygginger med utelukkende gebyrfinansiering fra abonnentene. Revidert avløpsdirektiv vil forsterke utfordringene, særlig for områder med spredt bebyggelse og gode resipienter mot hav. KS har nylig fått gjennomført en FoU som viser at en endring av «tettbebyggelses-definisjonen» kan spare samfunnet for 25 milliarder kroner. Det bør samtidig utredes finansieringsmodeller på VA-området der staten medvirker. Det er positivt at budsjettrammen for  nitrogenrensing i Oslofjorden er økt til 71 millioner.

For lite vekt på forebygging av flom og skred 
Det er status quo for flom og skredarbeid i kommunesektoren samlet sett. I tillegg kommer 300 millioner som hastetiltak til Nesbyen, som er en gledelig nyhet og et nødvendig tilskudd for en hardt rammet kommune etter ekstremværet «Hans» i 2023.
KS er positiv til at tilskuddet til forebyggende sikringstiltak mot flom og skred er økt med 47 millioner, men mener styrkingen av føre-var tiltak burde vært betydelig høyere. Samtidig er det avsatt 150 millioner til krise- og hastetiltak for 2026 som er 50 millioner mindre enn i saldert statsbudsjett for 2025
De samlede bevilgningene for krise- og hastetiltak for 2026 er isolert sett svært positivt, men samtidig er Nesbyen et eksempel på hvor store kostnadene kan bli for kommuner som følge av klimaendringer. Det viser også et vedvarende høyt behov for krise- og hastetiltak etter skade, og at vridningen over mot bevilgninger til forebyggende sikringstiltak før hendelser fortsatt er for svak.  
 Mer enn 300 000 innbyggere er i dag bosatt i områder utsatt for flom og skred.

